ಸಂಕ್ರಾಂತಿ ಹಬ್ಬದಲ್ಲಿ ಜೂಜಾಟ, ಆರೋಪಿಗಳನ್ನು ಬಂಧಿಸದ ಪೊಲೀಸರು ಆರೋಪ ಶಹಾಪುರ: ತಾಲ್ಲೂಕಿನ ಕೊಳ್ಳೂರಎಂ ಗ್ರಾಮದ ಬಳಿಯ ಕೃಷ್ಣಾ ನದಿಯ ಸೇತುವೆ ಕೆಳಗೆ ಶನಿವಾರ ಸಂಕ್ರಾಂತಿ ಹಬ್ಬದ ನೆಪದಲ್ಲಿ ಜೂಜಾಟದಲ್ಲಿ ತೊಡಗಿದ್ದವರ ಬಗ್ಗೆ ಗ್ರಾಮಸ್ಥರು ಬೇಸರ ವ್ಯಕ್ತಪಡಿಸಿದರು. ಕೋವಿಡ್ ಕಾರಣ ಜಿಲ್ಲಾಡಳಿತ ಕಠಿಣ ಕ್ರಮ ತೆಗೆದುಕೊಂಡಿದ್ದು, ನಿಯಮಗಳನ್ನು ಬದಿಗೊತ್ತಿದ ಸಾವಿರಾರು ಜನರು ಪುಣ್ಯ ಸ್ನಾನ ಮಾಡುವ ನದಿಯ ಸೇತುವೆಯ ಕೆಳಗಡಿ ಹಲವರು ಗುಂಪು ಗುಂಪಾಗಿ ಜೂಜಾಟದಲ್ಲಿ ನಿರತವಾಗಿದ್ದರು ಎಂದು ಸ್ಥಳೀಯರು ಆರೋಪಿಸಿದ್ದಾರೆ. ಶುಕ್ರವಾರ ಮತ್ತು ಶನಿವಾರ ಸಂಕ್ರಾಂತಿ ಹಬ್ಬ ಆಚರಿಸಲಾಯಿತು. ನೆರೆಯ ರಾಯಚೂರ ಜಿಲ್ಲೆಯ ದೇವದುರ್ಗ ತಾಲ್ಲೂಕಿನ ಸುತ್ತಲಿನ ಹಲವು ಹಳ್ಳಿಯ ಜನರು ಕೃಷ್ಣಾ ನದಿಯಲ್ಲಿ ಪುಣ್ಯ ಸ್ನಾನ ಮಾಡಲು ಹೆಚ್ಚಿನ ಸಂಖ್ಯೆಯಲ್ಲಿ ಬಂದಿದ್ದರು. ತಾಲ್ಲೂಕಿನ ಗ್ರಾಮಗಳ ಜನರು ಭಾಗಿಯಾದರು. ಒಂದಡೆ ಪುಣ್ಯ ಸ್ನಾನ ಮತ್ತು ಊಟ ಮಾಡುತ್ತಿದ್ದರೇ, ಇನ್ನೊಂದೆಡೆ ಕೆಲವರು ಜೂಜಾಟದಲ್ಲಿ ನಿರತವಾಗಿದ್ದರು. ಲಕ್ಷಾಂತರ ರೂಪಾಯಿಯಷ್ಟು ಜೂಜಾಟ ನಡೆಯಿತು. ಕುಳಿತವರು ಮಾಸ್ಕ್ ಧರಿಸದೆ ಜಿದ್ದಿಗೆ ಬಿದ್ದವರಂತೆ ಆಟದಲ್ಲಿ ನಿರತವಾಗಿದ್ದರು ಎಂದು ಗ್ರಾಮದ ಯುವಕರೊಬ್ಬರು ತಿಳಿಸಿದರು. ಶನಿವಾರ ಸಂಜೆ ದಾಳಿ ಮಾಡಿದ ಶಹಾಪುರ ಠಾಣೆಯ ಪೊಲೀಸರು, ಗುಂಪು ಗುಂಪಾಗಿ ಕುಳಿತವರನ್ನು ಚದುರಿಸಿದರು. ಆದರೆ, ಒಬ್ಬರನ್ನೂ ಬಂಧಿಸಲಿಲ್ಲ. ವಾಹನಗಳನ್ನು ಸಹ ವಶಕ್ಕೆ ಪಡೆಯಲಿಲ್ಲ. ಕೋವಿಡ್ ನಿಯಮ ಪಾಲನೆ ಬಗ್ಗೆ ನಿಗಾ ವಹಿಸಲೂ ಮುಂದಾಗಲಿಲ್ಲ ಎಂದು ಗ್ರಾಮಸ್ಥರು ಆರೋಪಿಸಿದರು. ಕೊಳ್ಳೂರಎಂ ಗ್ರಾಮದ ಸೇತುವೆ ಕೆಳಗಡೆ ಹಬ್ಬದ ನೆಪದಲ್ಲಿ ಜೂಜಾಟ ಆಡುತ್ತಿರುವುದು ಮಾಹಿತಿ ಬಂದ ತಕ್ಷಣವೇ ಪೊಲೀಸ್ ತಂಡವನ್ನು ದಾಳಿಗೆ ಕಳುಹಿಸಲಾಯಿತು ಶ್ರೀನಿವಾಸ ಅಲ್ಲಾಪುರೆ, ಶಹಾಪುರ ಇನ್ಸ್ಪೆಕ್ಟರ್